Primăria le dă un ultimatum brașovenilor care vor să aibă asigurat locul de parcare lângă casă sau lângă bloc. Toți cei care și-au închiriat un astfel de loc de reședință în urma licitațiilor derulate anii trecuți, trebuie să își achite taxa pe 2015 până cel târziu pe 31 martie. În caz contrar, își vor pierde locul, fiindcă din aprilie locurile pentru care nu s-a plătit vor fi transformate în locuri cu plată, respectiv taxarea la oră. „Toate locurile de parcare neplătite vor deveni publice cu plată din 31 martie şi vor intra sub incidenţa delegării de gestiune”, a explicat Attila Radnoti, directorul executiv al Direcţiei Tehnice din cadrul Primăriei Braşov. Astfel, în şedinţa de Consiliul Local de luni se vor dezbate două proiecte de hotărâre cu privire la delegarea gestiunii, prin concesionare, a serviciului de amenajare, organizare şi exploatare a parcărilor cu plată, cu excepţia celor de reşedinţă. Practic se va stabili o firmă, care se va ocupa de încasarea taxei pentru locurile de reședință care vor fi transformate în locuri publice.

Cine are șansa să mai prindă un loc de reședință

Radnoti a precizat că se vor mai face reatribuiri sau atribuiri însă de închiriere vor mai beneficia doar persoanele fizice care au şi domiciliul la respectiva adresă, şi autovehiculul înmatriculat la respectiva adresă. Ceilalți vor trebui să-şi procure abonamente pentru riverani, care au un alt regim şi alte tarife decât abonamentele de reşedinţă. Pentru persoanele fizice care se încadrează în prevederile regulamentului pentru a obține un loc în parcarea de reşedinţă, atribuirea se va face ca şi până acum, fie pe bază de licitaţie, fie direct, în funcţie de locurile disponibile în parcarea respectivă. Vor fi considerate disponibile şi locurile care vor fi transformate în locuri publice cu plată, astfel ca fiecare locatar, mai ales cei care se mută ulterior datei de 31 martie într-un imobil, să aibă accesul închirierii unui loc de reședință ca restul vecinilor „cu vechime” în bloc.

Proiectul din centru extins și în cartiere

Reprezentanții Primăriei se gândesc să extindă sistemul de taxare valabil pentru riveranii din Centrul Vechi și în celelalte cartiere, astfel ca să existe abonamente valabile pe zona de reședință a deținătorului, nu și în alte zone ale Brașovului. „Opritoarele vor dispărea, iar deţinătorii de abonamente în parcarea respectivă vor putea parca pe oricare loc liber din zona respectivă. Concesionarul parcărilor cu plată va verifica abonamentele şi îi va amenda pe toţi cei care nu au abonament în zona (parcarea) respectivă şi care au parcat fără a plăti taxă de parcare”, a explicat Attila Radnoti.

În prezent, în municipiul Brașov sunt amenajate 42.425 de locuri de parcare de reşedinţă, iar pentru acest an au fost atribuite 31.420 de locuri, dintre care1.376 gratuit, unor categorii speciale de beneficiari, conform legii. Până ieri, își achitaseră locul de parcare 17.529 de beneficiari, suma încasată fiind de 2,5 milioane de lei. 4.221 dintre aceștia au fost chiar mai harnici și și-au plătit locul încă de anul trecut, virând în conturile Direcției Fiscale 687.000 de lei.

Cât trebuie plătești dacă nu ai loc de reședință

Cei care nu au un loc de reședință vor avea trei variante de taxare. Prima variantă este valabilă atât pentru persoane fizice cât şi pentru cele juridice din Centrul Vechi și Poiana Brașov și va costa 66 de lei pe lună, dar abonamentul va fi valabil doar de luni până vineri. Cea de-a doua variantă este abonamentul de 57,2 lei pentru persoane fizice și 85,8 lei pentru persoane juridice, care include toate zonele Brașovului, fără Centrul Istoric şi Poiana Braşov. Varianta de abonament care îți oferă posibilitatea să parchezi oriunde în municipiul Brașov costă 90 de lei pentru persoane fizice şi 135 de lei pentru persoane juridice, și este valabilă de luni până duminică.

Distribuie articolul: Facebook

Twitter

Email

Listare

